卷之四

### 汗吐下渗和解温补总方

### 阳 症

九味桂附汤 治足少阴伤风，胸满心烦，咽痛自汗，腰连胫骨酸痛，呕吐涎沫，头痛，脉沉而弦。桂枝、芍药、甘草、干姜、生附、茯苓、桃仁各五分，水煎温服。如咽痛，加桔梗二分半。

九味羌活汤 不问伤风、伤寒，寒热，头项脊腰四肢强痛，并四时感冒、疫疠、晚发等症，杂病亦可通治。此方不犯三阳经禁，解利神方。

羌活一钱半，治太阳肢节痛为君，大无不通，小无不入，如关节痛甚及无汗者倍之。 防风一钱半，治少阳一身尽痛，随佐使而引之，如有汗者倍防风减羌活。苍术一钱二分，雄壮上行，大能除湿，使邪气不传太阴，如有汗者换白术。 川芎一钱三分，治厥阴头痛在脑。 白芷一钱二分，治阳明头痛在额。 细辛三分，治少阴苦头痛或连齿。 黄芩一钱二分，治太阴肺热在胸。 生地一钱二分，治少阴心热，有热者可用，无热者去之。 甘草五分，能缓里和中。述各药主治，使用者详之。生姜三片，大枣二枚，葱白二茎，水煎热服取汗，如无汗用热粥以助之。此方发春夏秋三时表症，代桂枝、麻黄、青龙、各半四方。盖三时暄热，伤寒则不敢用冬月麻黄而发表，故代以羌活、苍术。伤风则不敢用冬月桂枝而实表，故代以防风、白术。芎、芷、辛发表以代杏仁，地黄救血以代芍药，加黄芩以顺天时也。加减法：太阳症加羌活、藁本；阳明症加升麻、葛根、白芷；少阳症加柴胡、黄芩、半夏；太阴症加苍术、厚朴、枳实；少阴症加桔梗、知母、黄柏；厥阴症加川芎、柴胡；如夏月加石膏、知母；服此汤后不作汗加苏叶；恶风自汗加桂枝；夏月去桂加芍药；汗后不解加大黄；呕逆加姜汁；有痰去地黄加半夏；肌热加柴胡、葛根；喘而恶寒身热加杏仁、生地；虚烦加知母、麦门冬、竹茹；胸中饱闷加枳壳、桔梗；中风行经加附子；便闭加大黄；中风兼五痹等症，各随十二经，内外上下，寒热温凉，四时六气加减补泻用之，炼蜜为丸尤妙。